Ons storievertelling-aande is onbeskaamd gemik op die familie of paartjie wat ‘n opregte belangstelling in die geskiedenis het, wie werklik wil luister na vertellings van die beste spookverhale wat in die omgewing afspeel, asook diegene wat meer oor die bonatuurlike, die geestelike en die Goddelikheid te wete wil kom.
Ons roep nie geeste op of jag spoke nie. Dit is onnodig, want die geesteswêreld is permanent om ons teenwoordig en openlik vir almal om te ervaar wie hulle daarvoor ontvanklik maak. Diegene vind gereeld orbs- en ander bonatuurlike verskynsels op die foto’s wat hulle geneem het, of kry koue rillings op ander plekke. Maar dit bly uiteraard die fenomeen se eie keuse of hulle hul teenwoordigheid wil wys al dan nie.
As jy die geleentheid wil bywoon met die doel “om ‘n spook te sien”, is jy beslis by die verkeerde plek.
Voordat jy bespreek, maak seker jy weet wat die aanbieding behels sodat jy nie jou geld sal mors nie. Kaartjieverkope is nie ons prioriteit nie; veel eerder gaste wat almal die aand sal geniet.
Eers wanneer jy seker is dit is vir jou, bespreek dan aanlyn vanaf hierdie webwerf waarna jy jou bevestigingsbrief binne 12 ure sal ontvang met al die verdere nodige besonderhede.